Document ID: 31998L0098

KOMMISSIONENS DIREKTIV 98/98/EF af 15. december 1998 om femogtyvende tilpasning til den tekniske udvikling af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (1), senest ændret ved Kommissionens direktiv 98/73/EF (2), særlig artikel 28, og
ud fra følgende betragtninger:
Bilag I til direktiv 67/548/EØF indeholder en liste over farlige stoffer sammen med særlige klassificerings- og etiketteringsregler for de enkelte stoffer; den aktuelle teknisk-videnskabelige viden har vist, at listen over farlige stoffer i dette bilag bør tilpasses; det er derfor nødvendigt at ændre forordet til bilag I for at indføre ændringer i nomenklatur, stoffernes format, noter vedrørende identificering, klassificering og etikettering af stoffer og noter vedrørende etiketteringen af præparater; listen over farlige stoffer i bilag I indeholder stoffer, for hvilke der ved akten vedrørende Østrigs, Finlands og Sveriges tiltrædelse er indrømmet særlige midlertidige undtagelsesbestemmelser til Østrig og Sverige med hensyn til klassificering og etikettering; ifølge tiltrædelsesakten skal der foretages en revision af de klassificerings- og etiketteringskrav, der gælder for disse stoffer; denne revision fører til en ændring af klassificeringen af nogle af disse stoffer;
bilag III til direktiv 67/548/EØF indeholder en liste over sætninger, som angiver hvilke særlige farer, der er forbundet med de farlige stoffer og præparater; der er behov for at indføre nye sætninger, som angiver sundhedsfare for bestemte stoffer og præparater;
bilag IV til direktiv 67/548/EØF indeholder en liste over sætninger, som angiver forsigtighedsregler for farlige stoffer og præparater; det er nødvendigt at ændre bestemte sikkerhedssætninger vedrørende farer for sundhed og miljø; det er nødvendigt at indføre bestemte sikkerhedssætninger vedrørende sundhedsfarer; det er også nødvendigt at indføre bestemte kombinerede sætninger vedrørende anvendelsen af farlige stoffer og præparater;
bilag VI til direktiv 67/548/EØF indeholder kriterier for klassificering og etikettering af farlige stoffer og præparater; det er nødvendigt at ændre disse kriterier;
de i dette direktiv fastsatte foranstaltninger er i overensstemmelse med udtalelse fra Udvalget for Tilpasning til den Tekniske Udvikling af Direktiverne om Fjernelse af Tekniske Hindringer for Handelen med Farlige Stoffer og Præparater -
UDSTEDT FØLGENDE DIREKTIV:
Artikel 1
I direktiv 67/548/EØF foretages følgende ændringer:
1) Bilag I ændres således:
a) Teksten i bilag 1A til dette direktiv erstatter den tilsvarende tekst i forordet.
b) Stofferne i bilag 1B til dette direktiv erstatter de tilsvarende stoffer.
c) Stofferne i bilag 1C til dette direktiv indføjes.
d) Stofferne i bilag 1D til dette direktiv slettes.
2) Bilag 2 til dette direktiv indføjes i bilag III.
3) Bilag IV ændres således:
a) Sætningerne i bilag 3A til dette direktiv erstatter de tilsvarende sætninger.
b) Sætningerne i bilag 3B til dette direktiv indføjes.
c) De kombinerede sætninger i bilag 3C til dette direktiv indføjes.
4) Bilag VI ændres som anført i bilag 4 til dette direktiv.
Artikel 2
1. Medlemsstaterne gennemfører senest den 1. juli 2000 de love og administrative bestemmelser, der er nødvendige for at efterkomme dette direktiv. Medlemsstaterne underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen de vigtigste nationale lovbestemmelser, som de vedtager på det område, der er omfattet af dette direktiv og en sammenligningstabel mellem dette direktiv og de vedtagne nationale bestemmelser.
Artikel 3
Dette direktiv træder i kraft på tredjedagen for dets offentliggørelse i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 15. december 1998.

Labels: 12
3
15
20